钦定古今图书集成/明伦汇编/氏族典/第433卷 > 《廖用贤尚友录》 > 鲍宣
## 钦定古今图书集成/明伦汇编/氏族典/第433卷 > 《廖用贤尚友录》 > 鲍宣

按《汉书鲍宣传》：“宣字子都，渤海高城人。好学明经，为
县乡啬夫，守束州丞。后为都尉、太守功曹，举孝廉，为
郎，病去官，复为州从事。大司马王商辟宣，荐为议郎，
以病去。大司空何武除为西曹掾，荐为谏大夫，迁豫
州牧。坐行部乘传，去法驾，驾一马，免归，复征为谏大
夫。宣居位，常上书谏诤，其言少文多实。时地震日食”，
以宣言免孙宠、息夫躬等。征何武、彭宣为司空，三公
拜宣司隶。坐摧辱宰相事，下御史中丞。侍御史至司
隶官欲捕从事，闭门不肯内，以“大不敬”下狱。博士弟
子王咸会太学生千馀人守阙上书，遂抵宣罪，减死
髡钳。宣既被刑，乃徙上党，家于长子。王莽秉政，捕陇
西辛兴，兴与宣女婿，俱过宣一饭去。宣不知情，坐下
狱自杀。